作者:李白
標題:贈崔司戶文昆季
內容:雙珠出海底，俱是連城珍。明月兩特達，餘輝傍照人。英聲振名都，高價動殊鄰。豈伊箕山故，特以風期親。惟昔不自媒，擔簦西入秦。攀龍九天上，忝列歲星臣。布衣侍丹墀，密勿草絲綸。才微惠渥重，讒巧生緇磷。一去已十載，今來複盈旬。清霜入曉鬢，白露生衣巾。側見綠水亭，開門列華茵。千金散義士，四坐無凡賓。欲折月中桂，持為寒者薪。路傍已竊笑，天路將何因。垂恩倘丘山，報德有微身。